als_Latn dik_Latn sag_Latn
Qeveria ka shpallur kriteret dhe kushtet e reja për emërimin e drejtorëve në administratën publike. Kandidatët, të cilët duan të konkurrojnë për plotësimin e vendeve të lira në kategorinë e ulët dhe të mesme drejtuese, nuk duhet të kenë masë disiplinore në fuqi; të kenë, të paktën, vlerësimin e fundit “Mirë” apo “Shumë mirë”, si dhe të plotësojnë kushtet dhe kërkesat e posaçme, të përcaktuara në shpalljen për konkurrim.
Gjithashtu, në vlerësimin e kandidatëve, përfshihet vlerësimi i përvojës në punë, trajnimet, kualifikimet e lidhura me fushën përkatëse si dhe vlerësimet pozitive dhe intervista e strukturuar me gojë. Nëse një kandidat i cili i plotëson kriteret dhe kushtet e parashikuara, fati i tij do të varet nga Komiteti i Pranimit për Lëvizjen Paralele.
Ky Komitet zhvillon një intervistë të strukturuar, me gojë, me secilin prej kandidatëve, brenda 2 ditëve kalendarike nga data e krijimit të tij. Komiteti, për intervistën e strukturuar me gojë, përgatit, përpara fillimit të vlerësimit, një grup pyetjesh, të cilat janë të njëjta për të gjithë kandidatët.
Ndërsa struktura e ndarjes së pikëve të vlerësimit të kandidatëve është: 40 pikë për dokumentacionin e dorëzuar, i ndarë në: 20 pikë përvojë, 10 pikë për trajnime apo kualifikime të lidhura me fushën përkatëse dhe 10 pikë për certifikimin pozitiv ose për vlerësimet e rezultateve individuale në punë, në rastet kur procesi i certifikimit nuk është kryer; 60 pikë intervista me gojë. Në përfundim, Komiteti përzgjedh kandidatin, i cili renditet i pari ndër kandidatët që kanë marrë, të paktën, 70 pikë (70% të pikëve).
als_Latn als_Latn als_Latn als_Latn